Talle beseer toe taxi muur trefDie taxi het ‘n baksteenmuur in Randburg getref. (Foto: ER24) Minstens 12 mense is beseer nadat ŉ taxi Sondag teen ŉ muur in Randburg, Gauteng, vasgery het. Ineke van Huyssteen, woordvoerder van ER24, sê die ongeluk het kort voor 12:30 op die hoek van Hill- en Fernweg plaasgevind. “Drie insittendes was voor in die taxi vasgekeer. ER24-redding en die brandweer moes die pasiënte met lewenskake bevry. Die drie het ernstige beserings opgedoen,” sê Van Huyssteen. Nog twee pasiënte is ernstig beseer, terwyl sewe ander mense beserings opgedoen het wat wissel van gering tot matig. “ER24 en verskeie ander nooddienste op die toneel het die pasiënte behandel voor hulle na ŉ hospitaal vir verdere behandeling geneem is.” Een van die ernstig beseerde pasiënte is met ŉ helikopter na ŉ hospitaal geneem. Die polisie ondersoek die voorval.